PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

 

Číslo: 2007/FH/3/1/104	Bratislava 14. 12. 2007 

	Protimonopolný úrad Slovenskej republiky, odbor koncentrácií v správnom konaní číslo 0086/OK/2007 začatom dňa 6. 11. 2007 na základe oznámenia koncentrácie podnikateľom ŽOS Trnava, a. s. so sídlom Koniarekova 19, 917 21 Trnava, IČO: 34 108 513, zastúpeným JUDr. Petrom Sopkom, advokátom so sídlom Paulínska č. 24, 917 01 Trnava, vo veci koncentrácie podnikateľov ŽOS Trnava, a. s. so sídlom Koniarekova 19, 917 21 Trnava, IČO: 34 108 513 a Zvolenský opravárenský závod, a. s. so sídlom Môťovská cesta 259/11, 960 01 Zvolen, IČO: 31 639 461

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní priamej výlučnej kontroly, podnikateľa ŽOS Trnava, a. s. so sídlom Koniarekova 19, 917 21 Trnava, IČO: 34 108 513 nad podnikom podnikateľa Zvolenský opravárenský závod, a. s. so sídlom Môťovská cesta 259/11, 960 01 Zvolen, IČO: 31 639 461 na základe: Zmluvy o kúpe listinných cenných papierov č. 1/07-JK zo dňa 1. 10. 2007, Zmluvy o kúpe listinných cenných papierov č. 2/07-JK zo dňa 8. 10. 2007, Zmluvy o kúpe listinných cenných papierov č. 1/07-DH zo dňa 1. 10. 2007,  Zmluvy o kúpe listinných cenných papierov č. 2/07-DH zo dňa 8. 10. 2007, Zmluvy o kúpe listinných cenných papierov č. 1/07-JP zo dňa 1. 10. 2007 a Zmluvy o kúpe listinných cenných papierov č. 2/07-JP zo dňa 8. 10. 2007

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 6. 11. 2007 doručené listom zaevidovaným pod číslom 4073/2007 oznámenie koncentrácie, v ktorom podnikateľ ŽOS Trnava, a. s. so sídlom Koniarekova 19, 917 21 Trnava, IČO: 34 108 513 (ďalej len „ŽOS Trnava, a. s.“), zastúpený JUDr. Petrom Sopkom, advokátom so sídlom Paulínska č. 24, 917 01 Trnava (ďalej len „právny zástupca“) oznamuje podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“)  koncentráciu spočívajúcu v získaní priamej výlučnej kontroly podnikateľa ŽOS Trnava, a. s. nad podnikom podnikateľa Zvolenský opravárenský závod, a. s. so sídlom Môťovská cesta 259/11, 960 01 Zvolen, IČO: 31 639 461 (ďalej len „Zvolenský opravárenský závod, a. s.“), ktorá vznikla na základe: Zmluvy o kúpe listinných cenných papierov č. 1/07-JK zo dňa 1. 10. 2007 (ďalej len „Zmluva č. 1“), Zmluvy o kúpe listinných cenných papierov č. 2/07-JK zo dňa 8. 10. 2007 (ďalej len Zmluva č. 2“), Zmluvy o kúpe listinných cenných papierov č. 1/07-DH zo dňa 1. 10. 2007 (ďalej len „Zmluva č. 3“),  Zmluvy o kúpe listinných cenných papierov č. 2/07-DH zo dňa 8. 10. 2007 (ďalej len „Zmluva č. 4“), Zmluvy o kúpe listinných cenných papierov č. 1/07-JP zo dňa 1. 10. 2007 (ďalej len „Zmluva č. 5“) a Zmluvy o kúpe listinných cenných papierov č. 2/07-JP zo dňa 8. 10. 2007 (ďalej len „Zmluva č. 6“), ktoré boli uzatvorené medzi akcionármi spoločnosti Zvolenský opravárenský závod, a. s. Ing. Jurajom Pilátom, Ing. Jánom Krajčom a p. Dušanom Hulom, ako predávajúcimi a ŽOS Trnava, a. s., ako kupujúcim. 

V predmetnom oznáme sa okrem iného uvádza:

„Dňa 1. 10. 2007 a 8. 10. 2007 (Zmluva č. 1, Zmluva č. 2) došlo k prevodu akcií Zvolenský opravárenský závod, a. s. z fyzickej osoby na spoločnosť ŽOS Trnava, a. s. Spoločnosť ŽOS Trnava, a. s. získala do majetku akcie Zvolenský opravárenský závod, a. s. v menovitej hodnote zodpovedajúcej 23,367 %-nému podielu na základnom imaní spoločnosti Zvolenský opravárenský závod, a. s.
Dňa 1. 10. 2007 a 8. 10. 2007 (Zmluva č. 3, Zmluva č. 4) došlo k prevodu akcií Zvolenský opravárenský závod, a. s. z fyzickej osoby na spoločnosť ŽOS Trnava, a. s. Spoločnosť ŽOS Trnava, a. s. získala do majetku akcie Zvolenský opravárenský závod, a. s. v menovitej hodnote zodpovedajúcej 23,208 %-nému podielu na základnom imaní spoločnosti Zvolenský opravárenský závod, a. s.
Dňa 1. 10. 2007 a 8. 10. 2007 (Zmluva č. 5, Zmluva č. 6) došlo k prevodu akcií Zvolenský opravárenský závod, a. s. z fyzickej osoby na spoločnosť ŽOS Trnava, a. s. Spoločnosť ŽOS Trnava, a. s. získala do majetku akcie Zvolenský opravárenský závod, a. s. v menovitej hodnote zodpovedajúcej 23,375 %-nému podielu na základnom imaní spoločnosti Zvolenský opravárenský závod, a. s.
Spoločnosť ŽOS Trnava, a. s. tak získala do majetku akcie Zvolenský opravárenský závod, a. s. spolu v menovitej hodnote zodpovedajúcej 69,95 %-nému podielu na základnom imaní spoločnosti Zvolenský opravárenský závod, a. s., čím dosiahla priamu výlučnú kontrolu nad podnikom spoločnosti Zvolenský opravárenský závod, a. s.

Zo stanov spoločnosti  Zvolenský opravárenský závod, a. s. vyplýva nasledovné:
	Podľa článku 9 ods. 1 Stanov, valné zhromaždenie je najvyšším orgánom spoločnosti. Do jeho výlučnej pôsobnosti patrí podľa čl. 9 ods. 2 písm. d) voľba a odvolanie členov dozornej rady a predstavenstva.
	Podľa čl. 10 ods. 1 a 2 Stanov každý akcionár je oprávnený zúčastniť sa valného zhromaždenia, hlasovať na ňom, požadovať na ňom informácie a vysvetlenia týkajúce sa záležitostí spoločnosti alebo záležitostí osôb ovládaných spoločnosťou, ktoré súvisia s predmetom rokovania valného zhromaždenia a uplatňovať na ňom návrhy. Môže tak vykonať osobne alebo v zastúpení na základe písomného splnomocnenia. Splnomocnenec akcionára je povinný pred začatím valného zhromaždenia odovzdať predstavenstvu písomné splnomocnenie podpísané akcionárom, z ktorého vyplýva rozsah a dátum platnosti jeho oprávnenia. Valného zhromaždenia sa zúčastňujú členovia predstavenstva a členovia dozornej rady.
	Podľa čl. 13 Stanov valné zhromaždenie rozhoduje väčšinou hlasov prítomných akcionárov, ak zákon alebo tieto stanovy nevyžadujú inú väčšinu. Na každých 300,- Sk menovitej hodnoty jeho akcií pripadá akcionárovi jeden hlas. Na rozhodnutie akcionárov o zmene stanov sa vyžaduje súhlas 66,66 % hlasov prítomných akcionárov, 66,66 % hlasov prítomných akcionárov je potrebných aj na odvolanie členov predstavenstva.
	Podľa čl. 15 ods. 2 na voľbu členov predstavenstva a určenie predsedu predstavenstva je potrebný súhlas nadpolovičnej väčšiny prítomných akcionárov, ak je návrh na zloženie predstavenstva predložený predstavenstvom, musí tento návrh získať aspoň 66,66 % hlasov prítomných akcionárov.
	Podľa čl. 14 ods. 1 a 3 písm. a) predstavenstvo je štatutárnym orgánom, ktorý riadi činnosť spoločnosti, koná jej menom, uskutočňuje obchodné vedenie a zaisťuje prevádzkové záležitosti spoločnosti.

	Z uvedeného vyplýva, že akcionár spoločnosti Zvolenský opravárenský závod, a. s. potrebuje na to, aby mohol do predstavenstva spoločnosti dosadiť iba svojich kandidátov, aspoň 66,66 % hlasov prítomných akcionárov spoločnosti Zvolenský opravárenský závod, a. s. Možnosť vykonávať rozhodujúci vplyv na činnosť spoločnosti Zvolenský opravárenský závod, a. s. s možnosťou rozhodovať o jej strategickom obchodnom správaní má akcionár s 66,66 %-ným podielom na základnom imaní spoločnosti Zvolenský opravárenský závod, a. s.“
 
	Na základe predmetného oznámenia začalo dňa 6. 11. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov ŽOS Trnava, a. s. a Zvolenský opravárenský závod, a. s., o čom úrad prostredníctvom právneho zástupcu informoval oznamovateľa koncentrácie listom číslo 4160/PMÚ SR/2007 zo dňa 14. 11. 2007.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 14. 11. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod číslom 4349/2007 dňa 29. 11. 2007, na základe čoho podľa § 11 zákona začala dňa 30. 11. 2007 plynúť lehota 60 pracovných dní na vydanie rozhodnutia o koncentrácii. 

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 5. 11. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z  podkladov a informácií predložených oznamovateľom koncentrácie úrad zistil nasledujúce skutočnosti:

▪ Spoločnosť ŽOS Trnava, a. s.

	bola založená zakladateľskou listinou zo dňa 21. 10. 1994 podľa Obchodného zákonníka č. 513/1991 Zb. a zákona č. 92/1991 Zb. o podmienkach prevodu majetku štátu na iné osoby. Akciová spoločnosť vznikla v súlade s rozhodnutím o privatizácii časti podniku Železnice Slovenskej republiky, odštepný závod ŽOS Trnava, ktoré vydalo Ministerstvo pre správu a privatizáciu národného majetku Slovenskej republiky pod č. KM-222/1994 zo dňa 21. 6. 1994. Spoločnosť bola zapísaná do Obchodného registra Okresného súdu Trnava Oddiel: Sa, Vložka číslo: 46/T dňa 3. 10. 1994.

	Podľa výpisu z obchodného registra predmetom podnikania spoločnosti ŽOS Trnava, a. s. sú nasledujúce činnosti: údržba a opravy dopravných prostriedkov, výroba, údržba a opravy špeciálnych strojov, zariadení a materiálu vrátane revízií a diagnostiky; metrologické výkony a defektoskopia, diagnostika a meranie fyzikálnych veličín; výroba, montáž, oprava a rekonštrukcia elektrických a elektronických zariadení vrátane revízií a diagnostiky; ubytovacie služby; verejné stravovanie; závodná jedáleň; pohostinská činnosť; cestná motorová doprava – verejná cestná nákladná doprava; výroba, montáž, opravy, údržba, rekonštrukcie, prevádzkové úpravy, modernizácia a prestavba určených technických dopravných zariadení – koľajových vozidiel; zváranie koľajových vozidiel; defektoskopické kontroly; vedenie účtovníctva; činnosť organizačného a ekonomického poradcu; prevádzkovanie zariadení slúžiacich na regeneráciu a rekondíciu; masérske služby; prenájom nebytových a skladových priestorov vrátane poskytovania základných služieb a doplnkových činností; prenájom strojného zariadenia; kúpa tovaru za účelom jeho predaja konečnému spotrebiteľovi (maloobchod), alebo za účelom jeho predaja iným prevádzkovateľom živnosti (veľkoobchod) v rozsahu voľnej živnosti; sprostredkovateľská činnosť v rozsahu ; podnikateľské a obchodné poradenstvo v rozsahu voľnej živnosti; opravy motorových vozidiel; cestná motorová doprava – nepravidelná autobusová doprava; šitie pracovných odevov; rozvod plynu; výroba tepla, rozvod elektriny; podnikanie v oblasti nakladania s odpadmi; prevádzkovanie autoumyvárne; prevádzkovanie detského ihriska a zábavného parku; predaj na priamu konzumáciu nealkoholických a priemyselne vyrábaných mliečnych nápojov, koktailov, piva, vína a destilátov; výroba, montáž a zváranie kovových konštrukcií; organizovanie spoločenských, kultúrnych, prezentačných a športových podujatí; organizovanie výstav a veľtrhov; obstarávanie služieb a činností spojených so zabezpečovaním riadnej prevádzky nehnuteľností.
Reálne spoločnosť ŽOS Trnava, a. s. poskytuje služby a strojárske výrobky na území Slovenskej republiky ako aj zákazníkom z Európskej únie, pričom jej nosným programom sú: (i) opravy a modernizácie nákladných železničných vozňov, (ii) opravy a modernizácie osobných železničných vozňov a (iii) strojárska výroba.     

	Akcionármi spoločnosti ŽOS Trnava, a. s. sú TOSs, a. s. Trnava a Železničná preprava, a. s., Trnava. Spoločnosť ŽOS Trnava, a. s. kontroluje nasledujúce spoločnosti: ŽOS Bezpečnosť, spol. s r.o., ŽOS AGRO, s.r.o., Trnava, INPROG Trnava, a. s., v likvidácii, PN INVEST, a. s., Trnava a Slovakia MAX, a. s., Trnava. Žiadna zo  spoločností kontrolujúcich účastníka koncentrácie ŽOS Trnava, a. s. ako aj spoločností ním kontrolovaných nepôsobia v oblasti jeho vyššie uvedeného nosného programu. 

Na základe uvedených skutočností úrad dospel k záveru, že spoločnosť ŽOS Trnava, a. s. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje. 

▪ Spoločnosť Zvolenský opravárenský závod, a. s.

	bola založená zakladateľskou zmluvou zo dňa 31. 10. 1995 a rozhodnutím zakladateľa podľa § 154 a nasl. zákona č. 513/1991 Zb. Obchodný zákonník (jednorazovo §§ 172, 175) a prijatím stanov. Následne dňa 14. 11. 1995 bola zapísaná do Obchodného registra Okresného súdu Banská Bystrica Oddiel: Sa, Vložka číslo: 307/S. 
Akcie spoločnosti Zvolenský opravárenský závod, a. s. vlastní celkom 838 akcionárov. Akcionármi sú výlučne fyzické osoby, pričom najvyšší podiel akcií vlastnených jednou fyzickou osobou predstavuje necelých 24 %. Spoločnosť 

	Predmetom podnikania spoločnosti Zvolenský opravárenský závod, a. s. podľa výpisu z obchodného registra je: kúpa tovaru za účelom jeho predaja konečnému spotrebiteľovi (maloobchod) v rozsahu voľných živností; kúpa tovaru za účelom jeho predaja iným prevádzkovateľom živnosti (veľkoobchod) v rozsahu voľných živností; sprostredkovanie obchodu a služieb v rozsahu voľných živností; údržba a opravy dopravných prostriedkov; opravy a údržba koľajových dopravných prostriedkov; opravy strojov a zariadení pre všeobecné účely v rozsahu remeselných živností; zámočnícke a zváračské práce; vykonávanie revízií a skúšok tlakových zariadení v rozsahu tlakové skúšky tlakových nádob hnacích vozidiel; vykonávanie revízií zdvíhacích zariadení (mimo výťahov hydraulických); montáž, opravy a rekonštrukcie elektrických zariadení nad 1 000 V; revízie elektrických zariadení do 1 000 V vrátane bleskozvodov v objektoch triedy „A“; revízie elektrických trakčných zariadení hnacích vozidiel nezávislej vozby a železničných koľajových vozidiel; defektoskopické kontroly a diagnostika materiálov; ubytovacie služby v rozsahu voľných živností; cestná nákladná doprava; verejná cestná hromadná osobná nepravidelná doprava. 
 
	Spoločnosť Zvolenský opravárenský závod, a. s. v súčasnosti utlmila svoju výrobnú a obchodnú činnosť a na území Slovenskej republiky a Európskej únie podniká prostredníctvom spoločnosti ŽOS Zvolen, a. s., a to v nasledovných oblastiach:

▪ prestavby a modernizácie železničných hnacích koľajových vozidiel, pričom za železničné hnacie koľajové vozidlá sú považované motorové a elektrické rušne a motorové vozne;
▪ opráv železničných hnacích koľajových vozidiel a ich agregátov, kde patria:
	▫ generálne a stredné opravy motorových rušňov s dieselhydraulickým      prenosom,
	▫ generálne a stredné opravy motorových rušňov s dieselelektrickým prenosom,
	▫  generálne a stredné opravy motorových vozňov a 
	▫  opravy elektrických rušňov;
▪ výroba komponentov pre zahraničných zákazníkov na výrobu a opravy koľajových vozidiel;
▪  zvárané konštrukcie pre koľajové a cestné vozidlá a
▪  renovácie komponentov pre koľajové vozidlá.

	Spoločnosť ŽOS Zvolen, a. s. má zriadené dve ekonomicky samostatne sledované prevádzky: (i) prevádzka LOKO, ktorá sa zameriava na výkon opráv a modernizácií železničných hnacích koľajových vozidiel a (ii) prevádzka SV, ktorá sa zameriava na výkon bežnej strojárskej výroby, pričom časť tejto výroby je realizovaná pre prevádzku LOKO ako subdodávka v procese opráv a modernizácií železničných hnacích koľajových vozidiel.   

Okrem ŽOS Zvolen, a. s. spoločnosť Zvolenský opravárenský závod, a. s. má 50 % majetkovú účasť v spoločnosti ZOZ LOKOMAT, s.r.o., ktorej predmetom činnosti je: kúpa tovaru za účelom jeho predaja konečnému spotrebiteľovi (maloobchod) v rozsahu voľných živností, kúpa tovaru za účelom jeho predaja iným prevádzkovateľom živnosti (veľkoobchod v rozsahu voľných živností a sprostredkovanie obchodu a služieb v rozsahu voľných živností.   

Na základe uvedeného úrad dospel k záveru, že spoločnosť Zvolenský opravárenský závod, a. s. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 1. 10. 2007 bola medzi akcionármi spoločnosti Zvolenský opravárenský závod, a. s. a spoločnosťou ŽOS Trnava, a. s. uzatvorená Zmluva č. 1, Zmluva č. 3 a Zmluva č. 5, na základe ktorých podnikateľ ŽOS Trnava, a. s. získa 48,3 %-ný podiel na základnom imaní spoločnosti Zvolenský opravárenský závod, a. s. Nadväzne dňa 8. 10. 2007 bola medzi akcionármi spoločnosti Zvolenský opravárenský závod, a. s. a spoločnosťou ŽOS Trnava uzatvorená Zmluva č. 2, Zmluva č. 4 a Zmluva č. 6, na základe ktorých podnikateľ ŽOS Trnava, a. s. získa ďalší 21,6 %-ný podiel na základnom imaní spoločnosti Zvolenský opravárenský závod, a. s., čo spolu s podielom získaným na základe zmlúv uzatvorených dňa 1. 10. 2007 predstavuje 69,95 % podiel.

	Z uvedeného a príslušných ustanovení platných stanov spoločnosti Zvolenský opravárenský závod, a. s., uvedených vyššie vyplýva, že až uzatvorením Zmluvy č. 2, Zmluvy č. 4 a Zmluvy č. 6 zo dňa 8. 10. 2007 podnikateľ ŽOS Trnava, a. s. získa rozhodujúci podiel na základnom imaní a hlasovacích právach spoločnosti Zvolenský opravárenský závod, a. s. a tým aj priamu výlučnú kontrolu nad podnikom podnikateľa Zvolenský opravárenský závod, a. s. a súčasne nepriamu výlučnú kontrolu nad podnikom podnikateľa ŽOS Zvolen, a. s.
Na základe uvedeného úrad dospel k záveru, že uzatvorením Zmluvy č. 2, Zmluvy č. 4 a Zmluvy č. 6 teda došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ je podnikateľ ŽOS Trnava, a. s.
Účastníkmi posudzovanej koncentrácie sú podnikateľ ŽOS Trnava, a. s., ako podnikateľ, ktorý získa kontrolu nad podnikom podnikateľa Zvolenský opravárenský závod, a. s., ako aj podnikateľ Zvolenský opravárenský závod, a. s., nad ktorým je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (t. j. rok 2006) prevyšuje zákonom stanovenú hranicu 1 200 000 000 Sk a súčasne celkový obrat dosiahnutý v Slovenskej republike v tomto období každého z účastníkov koncentrácie je  vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona.
	
Presné údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.
                                  
Ďalej úrad posudzoval, či podnikateľ ŽOS Trnava, a. s. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy č. 2, Zmluvy č. 4 a Zmluvy č. 6,  t. j. 8. 10. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ ŽOS Trnava, a. s. neporušil vyššie uvedenú povinnosť.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania.

Ako už bolo uvedené vyššie, nosným programom spoločnosti ŽOS Trnava, a. s. sú:

▫ Opravy a modernizácie nákladných vozňov štandardnej a špeciálnej konštrukcie v rámci periodických a bežných opráv nákladných vozňov podľa predpisov ZSSK, ŐBB, Railion, SNCF, ČD, PKP a ďalších držiteľov vozňov. Patria sem  tiež komplexné služby opráv všetkých konštrukčných celkov vozňa od kostry spodku, nadstavby, pojazdu, dvojkolesí, brzdy tiahlového a narážajúceho ústrojenstva, kotlov cisternových vozňov až po rôzne druhy povrchových úprav, ako aj rôzne druhy modernizácií nákladných vozňov na zlepšenie ich technických parametrov. Cieľom modernizácií je zlepšenie prevádzkových vlastností vozňov alebo ich úprava na súčasne platné predpisy UIC, RIV a TSI.

▫  Opravy a modernizácie osobných vozňov, kde v súčasnosti patria bežné a periodické opravy na všetkých vozňov bežnej stavby v rozsahu R2 (revízne opravy) a R3 (stredné opravy). V rámci modernizácií podľa požiadaviek zákazníka sú to tiež rozsiahle úpravy a rekonštrukcie, ktoré vylepšujú pôvodné technické a prevádzkové parametre vozňov. Ďalej sem patria inštalácie nových moderných a bezpečnostných prvkov skrine, interiéru a technického vybavenia vozňov, ako sú automatické dvere, nové centrálne zdroje, uzatvorené systémy WC, klimatizácia, premostenie záchrannej brzdy, požiarne hlásiče, informačné systémy pre pasažierov a iné, ktoré posúvajú vozne do vyššej úžitkovej kategórie a výrazne predlžujú ich prevádzkovú životnosť a pohodlie pasažierov.

▫  Strojárska výroba dielov, montážnych celkov so zameraním na zvarence veľkých rozmerov a nové nákladné vozne. V rámci strojárskej výroby sú to tiež rámy pre automobilové návesy, náročné zvárané konštrukcie pre zdvíhaciu techniku, poľnohospodársku techniku, komponenty pre rozsiahle rekonštrukcie železničných vozňov a výroba nových vozňov. Strojárska výroba v ŽOS Trnava, a. s. nie je orientovaná pre voľný trh, ale sa jedná o zákazkovú výrobu konkrétnych výrobkov vopred určeným odberateľom podľa ich konkrétnych požiadaviek a nimi dodanej výrobnej dokumentácie. Tieto výrobky predstavujú komponenty pre finálne výrobky odberateľa.

	Na základe už vyššie uvedeného možno konštatovať, že nosným predmetom činnosti spoločnosť Zvolenský opravárenský závod, a. s. resp. ŽOS Zvolen, a. s. sú periodické opravy a modernizácie železničných hnacích koľajových vozidiel, a to predovšetkým motorových rušňov a motorových vozňov. 
V oblasti periodických opráv ide o opravy viacerých radov (typov) motorových vozňov. V oblasti modernizácií sú v súčasnosti nosnými radmi železničné hnacie koľajové vozidlá rady 813, 712, 736, 744, 774 a 724. Opravy a modernizácie sa vykonávajú v súlade s požiadavkami stanovenými odberateľmi (Železničná spoločnosť Cargo Slovakia, a. s., Železničná spoločnosť Slovensko, U.S. Steel Košice, s.r.o., Slovnaft, a. s.), s prihliadnutím na všeobecné podmienky pre prevádzku uvedených vozidiel na tratiach v Slovenskej republiky, resp. Európskej únie. 

Účastník konania, vychádzajúc z príslušných ustanovení zákona a nosných činností vykonávaných účastníkmi koncentrácie, v prípade účastníka koncentrácie ŽOS Trnava, a. s. v oznámení z tovarového hľadiska definoval nasledujúce relevantné trhy:
• relevantný trh opráv nákladných železničných vozňov,
• relevantný trh opráv osobných železničných vozňov,
• relevantný trh výroby nákladných železničných vozňov a
• relevantný trh strojárskej výroby.

V prípade účastníka koncentrácie Zvolenský opravárenský závod, a. s., resp. ŽOS Zvolen, a. s. účastník konania v oznámení koncentrácie definoval nasledujúce tovarové trhy: 
• relevantný trh prestavby a modernizácie železničných hnacích koľajových vozidiel s dieslovým pohonom,
• relevantný trh prestavby a modernizácie železničných hnacích koľajových vozidiel s elektrickým pohonom
• relevantný trh opravy železničných hnacích koľajových vozidiel a ich agregátov s dieslovým pohonom a
• relevantný trh opravy železničných hnacích koľajových vozidiel a ich agregátov s elektrickým pohonom.

Pokiaľ sa jedná o vymedzenie priestorového relevantného trhu vo vzťahu k vyššie definovaným tovarovým relevantným trhom účastník konania vzhľadom na skutočnosť, že účastníci koncentrácie pôsobia na týchto trhoch predovšetkým na Slovensku, vymedzil tieto územím Slovenskej republiky.

Vychádzajúc zo skutočností uvedených vyššie, úrad dospel k záveru, že aktivity účastníkov posudzovanej koncentrácie sa neprekrývajú na žiadnom relevantnom trhu. Spoločnosti ŽOS Trnava, a. s. a Zvolenský opravárenský závod, a. s., resp. ŽOS Zvolen, a. s. pôsobia na rozdielnych tovarových relevantných trhoch a teda v dôsledku predmetnej koncentrácie nedôjde k horizontálnemu prekrytiu na žiadnom z relevantných trhoch, na ktorých jej účastníci pôsobia. Úrad z podkladov a informácií predložených v priebehu správneho konania taktiež zistil, že medzi spoločnosťami ŽOS Trnava, a. s. a Zvolenský opravárenský závod, a. s. posudzovanou koncentráciou nedôjde k prekrytiu na žiadnom z relevantných trhov ani na vertikálnej úrovni.    

Na základe uvedeného úrad dospel k záveru, že predmetnou koncentráciou nedôjde k ovplyvneniu žiadneho relevantného trhu v Slovenskej republike a to tak na horizontálnej ako aj na vertikálnej úrovni a preto otázku ich prípadného presnejšieho vymedzenia ponechal otvorenú.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

	Vychádzajúc z uvedeného úrad dospel k záveru, že koncentrácia podnikateľov ŽOS Trnava, a. s. a Zvolenský opravárenský závod, a. s.  nevytvára a ani neposilňuje dominantné postavenie podnikateľa ŽOS Trnava, a. s., ktorého dôsledkom sú významné prekážky efektívnej hospodárskej súťaže na akomkoľvek relevantnom trhu v Slovenskej republike.

	Podľa § 33 zákona úrad prostredníctvom právneho zástupcu vyzval listom č. 4462/PMÚ SR/2007 zo dňa 7. 12. 2007 účastníka konania ŽOS Trnava, a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 12.12. 2007 pod číslom 4515/2007, v ktorom uviedol, že súhlasí so závermi úradu obsiahnutými v doručenej výzve pred vydaním rozhodnutia, nevznáša žiadne námietky k podkladom rozhodnutia a nemá ďalšie návrhy na jeho doplnenie.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Peter Sopko
advokát
Paulínska č. 24
917 01 Trnava